
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētāja Sandra Vētra
Komisijas locekle Ilga Ozoliņa, kā patērētāja interešu pārstāve 
Komisijas locekle Ilona Leimane, kā komersantu interešu pārstāve
izskatīja rakstveida procesā strīdu starp patērētāju un pārdevēju saistībā ar sporta apavu neatbilstību līguma noteikumiem. 
No lietas materiāliem izriet, ka patērētāja 2026.gada 7.maijā pārdevēja veikalā  iegādājās divus apavu pārus par kopējo summu 233,18 euro. Strīds ir par sporta apaviem GABOR, modelis 11666, par kuriem samaksāti 125,99 euro. 2026.gada 20.maijā patērētāja vērsās pie pārdevēja, norādot uz iekšzoles atlīmēšanos un vīles izirumu, un pieprasīja atmaksāt par apaviem samaksāto naudu. Patērētāja norādīja, ka nevēlas jaunus apavus labot. Pārdevējs piedāvāja bez maksas veikt apavu remontu. Patērētāja uztur prasījumu par 125,99 euro atmaksu. 
Pārdevējs lietā ir sniedzis skaidrojumu, ka apaviem zem izņemamajām iekšzolēm ielīmētās plānās ādas dekoratīvās puszolītes ir atdalījušās un kreisās kājas apava augšdaļā ir izirusi vīle aptuveni 1,5 centimetru garumā. Pārdevēja ieskatā minētie trūkumi ir maznozīmīgi, būtiski nepazemina apavu pamatfunkciju izpildes kvalitāti vai lietošanas īpašības un ir novēršami, neradot vizuāli konstatējamas izmaiņas apavu ārējā izskatā. Pārdevējs 2026.gada 2.jūnijā piedāvāja patērētājai veikt apavu bezmaksas remontu. 
Komisija, izvērtējot lietā esošos apstākļus, secina, ka patērētājas prasība ir apmierināma daļēji, nosakot patērētājai pieņemt pārdevēja piedāvājumu bez maksas salabot apavus. 
Komisija skaidro, ka saskaņā ar Patērētāju tiesību aizsardzības likuma 13. panta pirmo daļu pārdevēja pienākums ir nodrošināt preces atbilstību līguma noteikumiem. Savukārt Patērētāju tiesību aizsardzības likuma 28. panta pirmajā daļā ir noteikti patērētājam pieejamie tiesiskās aizsardzības līdzekļi līguma noteikumiem neatbilstošas preces gadījumā. 
Komisija norāda, ka Patērētāju tiesību aizsardzības likuma 28. panta otrā daļa paredz prasījumu secību. Patērētājs vispirms ir tiesīgs izvēlēties, lai pārdevējs bez atlīdzības novērš preces neatbilstību līguma noteikumiem vai bez atlīdzības apmaina preci pret līguma noteikumiem atbilstošu, izņemot gadījumu, kad izvēlētais līdzeklis nav iespējams vai ir nesamērīgs. 
No minētā izriet, ka pirkuma līguma atcelšana un par preci samaksātās naudas atmaksāšana nav primārais tiesiskās aizsardzības līdzeklis, ja preces neatbilstību iespējams novērst bez atlīdzības, saprātīgā termiņā un neradot patērētājam būtiskas neērtības. 
Komisija konstatē, ka sporta apaviem ir atlīmējušās dekoratīvās puszolītes un aptuveni 1,5 centimetru garumā izirusi vīle kreisās kājas apava augšdaļā. Lietā nav pierādījumu, ka šos trūkumus nebūtu iespējams kvalitatīvi novērst. Tieši pretēji, pārdevējs ir uzņēmies apavus bez maksas salabot un norādījis, ka remonts neradīs vizuāli konstatējamas izmaiņas apavu ārējā izskatā. 
Komisija ņem vērā, ka patērētāja nevēlas lietot remontētus jaunus apavus. Tomēr patērētājas subjektīva nevēlēšanās pieņemt remontu pati par sevi nerada tiesības atkāpties no likumā noteiktās tiesiskās aizsardzības līdzekļu secības. Lietā nav konstatēts, ka pārdevējs būtu atteicies novērst neatbilstību, remonts nebūtu iespējams, radītu nesamērīgas izmaksas vai būtiskas neērtības patērētājai. 
Tādējādi Komisija atzīst, ka konkrētajos apstākļos atbilstošs tiesiskās aizsardzības līdzeklis ir apavu bezmaksas remonts, pieņemot pārdevēja izteikto piedāvājumu. Patērētājas prasība par pirkuma līguma atcelšanu un 125,99 euro atmaksu nav apmierināma. 
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo un otro daļu, 

nolemj:

daļēji apmierināt patērētājasprasību. 
patērētājai pieņemt sabiedrības piedāvājumu bez maksas salabot sporta apavus GABOR, modelis 11666, novēršot iekšzoles atlīmēšanos un vīles izirumu.


Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams. 
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

Šis dokuments ir parakstīts ar drošu elektronisko parakstu un satur laika zīmogu.

Komisijas priekšsēdētāja							          Sandra Vētra

